La sequera és la principal culpable de la davallada d’ocells i papallones al mediterrani | CREAF\nAixí ho revelen les dades dels dos programes de seguiment d’ocells i papallones que funcionen a Catalunya des de fa 17 i 25 anys respectivament. La sequera afecta de forma invertida a ocells i papallones: afecta més a les papallones de les zones àrides i als ocells de la zones plujoses.\nMelanargia occitanica (Adrià Miralles)\nA la conca mediterrània el canvi climàtic està comportant un increment progressiu de la temperatura i una disminució de la precipitació. Això està afectant els ecosistemes i els éssers vius que hi viuen, com els ocells i les papallones. De fet, s’ha vist que les espècies pròpies d’ambients càlids estan en augment, mentre que les de llocs freds estan en regressió. Fins al moment, amb la informació existent semblava que la temperatura era la principal responsable d’aquest fenomen, però ara, un article publicat a la revista Scientific Reports i liderat per investigadors de l’Institut Català d’Ornitologia i del Museu de Ciències Naturals de Granollers ha demostrat que la principal culpable del declivi de les poblacions d’ocells i papallones és la sequera. L’estudi s’ha basat amb les dades de 25 anys de seguiment de papallones i de 17 anys de seguiment d’ocells duts a terme a Catalunya, i conclou que els efectes de la temperatura, no només són menors als de la sequera en els dos casos, si no que només són significatius en les poblacions d’ocells.\nL’estudi s’ha basat amb les dades de 25 anys de seguiment de papallones i de 17 anys de seguiment d’ocells duts a terme a Catalunya.\n“Això és particularment rellevant en sistemes mediterranis, els quals estan fortament limitats per la quantitat i estacionalitat de les pluges”, comenta en Constantí Stefanescu, co-autor de l’estudi, investigador del Museu de Ciències Naturals de Granollers associat al CREAF.\nZegris eupheme (Andreu Ubach)\nOcells i papallones reaccionen de forma diametralment oposada a la sequera\nD’altra banda, l’estudi mostra que l’efecte de les precipitacions actua en direccions oposades en els dos grups. Així, les espècies de papallones dels entorns més secs i les espècies dels ocells d’ambients més plujosos són les que més estan patint el descens de les precipitacions. Les diferències entre papallones i ocells es poden explicar per les particularitats d’aquests dos grups d’animals.\nEn termes generals, els resultats del treball indiquen que la disponibilitat d’aigua és un factor molt important per entendre els canvis en la biodiversitat a la regió mediterrània i que la manera i el lloc com aquesta es manifesta depèn molt de les característiques de cada grup d'animals.\n“Les papallones, especialment durant els estadis d’eruga, no poden suportar la sequera extrema, s’assequen i moren. Els ocells, en canvi, poden suportar millor l’estrès hídric”, comenta Sergi Herrando, co-autor de l’estudi, “a l’alta muntanya, si coincideix una davallada de la precipitació amb la temporada de cria dels ocells, es pot produir una manca de menjar i posar en perill les cries (per exemple, si la sequera afecta els invertebrats dels que s’alimenten les cries)”, conclou.\nVoluntari del SOCC fent seguiment d’ocells\nEl SOCC i el CBMS són projectes impulsats pel Departament de Territori i Sostenibilitat de la Generalitat de Catalunya i organitzats, respectivament, des de l’Institut Català d’Ornitologia i el Museu de Ciències Naturals de Granollers. Els mostrejos d’ocells i de papallones es duen a terme per centenars de persones formades en la identificació de les espècies que, any rere any, destinen part del seu temps lliure a conèixer com estan canviant les poblacions d’aquests dos grups biològics. Aquest article s’ha dut a terme amb investigadors de l’Institut Català d’Ornitologia, del Museu de Ciències Naturals de Granollers, del Centre de Ciència i Tecnologia Forestal, del CREAF, de la Universidad Autónoma de Madrid i de la Universitat d’Évora.\naigua, biodiversitat, canvi climàtic, canvi d'usos del sòl, CBMS, constantí stefanescu, dinàmica poblacions, precipitacions, sequera, sergi herrando, SOCC\n“No podrem eliminar els incendis del sistema mediterrani. El que podem fer és decidir sobre com volem que siguin, i aprendre a conviure amb el foc”, Andrea Duane\n29 de maig 2019Ángela Justamante\nClaus per a identificar les diferents espècies de pins, infografia disponible!\n27 de maig 2019Ángela Justamante\nGRUMETS rep el segell Copernicus Academy\n22 de maig 2019CREAF\nJaume Terradas, fundador del CREAF, rep la Creu de Sant Jordi 2019\n17 de maig 2019Anna Ramon Revilla\nNeix e-shape, un projecte europeu per a que Europa tregui el màxim profit del GEOSS\n15 de maig 2019Anna Ramon Revilla\nfrancisco lloret internacional CTFC aigua sequera mediterrani carboni incendis divulgació mosquito alert invasores co2 comportament animal sols ecologia forestal ocells adaptació imbalance-p institucional ecologia canvi climàtic @es SIG papallones gestió forestal ciència ciutadana\nLeviatans, ecologia i poder


Fets més destacats_PRESENTACIÓ_Memòria IMSP 2012\nEls fets més destacat del 1er trimestre\nLínies i prioritats formatives IMSP 2012/2014\nL’adjunt a la gerència presenta les línies i prioritats formatives a les direccions dels serveis de l’Institut. Es posa l’accent en enfocar la formació per donar resposta a allò que cal millorar. A més, donada la situació econòmica, la pràctica totalitat de les activitats formatives s’han organitzat aprofitant al màxim els recursos interns de l’organització.\nL’any 2007, el Centre Delta/BIM va col·laborar en un treball de recerca promogut des de l’Hospital Germans Trias i Pujol.\nL’estudi plantejava, davant els canvis que s’han produït al nostre país en l‘epidemiòloga del VIH (Virus de la Immunodeficiència Humana), poder saber quin era el coneixement i l’actitud envers la infecció per VIH entre la població, també, la predisposició a ser vacunats, les conductes de risc i les mesures de protecció davant la infecció.\nEls resultats preliminars d’aquesta recerca van ser presentats en forma de pòster en el que participaven dues professionals del DELTA/BIM, en el Congrés Internacional del NIDA (National Institute on Drug Abuse), l’any 2009 a Reno (EEUU).\nEls resultats i conclusions de l'estudi s’exposen ara, també, en el capítol 19è (pag 321-336) del llibre “HIV-Infection Impact, Awareness and social implications of living with HIV/AIDS”.\nJornada tècnica de portes obertes al Centre Maregassa\nEl Centre Maregassa, centre de formació professional post-obligatòria, realitza la Jornada de portes obertes per donar a conèixer què i com treballen amb els nois i noies majors de 16 anys, amb necessitats educatives especials que, en finalitzar l’etapa d’escolarització obligatòria, no han acreditat l’ESO.\nÉs una jornada tècnica adreçada als professionals dels Equips d’Assessorament Psicopedagògic i als mestres d’instituts i escoles de Badalona, Sant Adrià i Santa Coloma que vulguin conèixer el Centre.\nElaborat un Pla de treball en l’àmbit de la salut per als serveis educatius de l’IMSP\nDonat l’augment de complexitat en el camp de la salut que presenten, en els últims anys, els alumnes de les Escoles d’Educació Especial de l’IMSP, s’ha establert un pla de treball que comptarà amb la participació d’un infermer de l’Institut, per tal de col·laborar en l’atenció als alumnes amb més complexitat sanitària de les escoles.\nA l’escola Maregassa, i ja dins el Pla de salut, es va celebrar una xerrada sobre les addiccions, a càrrec de l’infermer i una tècnica de salut de l’ajuntament de Badalona.\nL’IMSP i la Fundació Pere Tarrés signen un contracte per a la realització d’una part del projecte “Aprenem Junts” del Pla Comunitari de Pomar. Aquest contracte consisteix bàsicament en la dedicació d’una educadora social a tasques de reforç escolar durant l’any 2012.\nEls Plans de Desenvolupament Comunitari es duen a terme en un territori concret de la ciutat. Són estratègies d’intervenció social i territorial que, mitjançant un procés participatiu i conjunt de tots els agents implicats, volen donar respostes globals a les necessitats d’una comunitat, amb la finalitat de millorar la qualitat de vida del conjunt de la població del territori.\nDurant l’any 2012, s’ha continuat oferint el Servei de Suport a l’Acolliment en Família Extensa en base a l’acord del Contracte Programa per la coordinació, cooperació i col·laboració entre el Departament de Benestar Social i Família i l’Ajuntament de Badalona.\nA Catalunya l’acolliment en família extensa és una de les mesures de protecció més utilitzades en el sistema de protecció a la infància i l’adolescència. Els tècnics que el porten a terme són una psicòloga i una treballadora social situades dins l’EAIA, l’Equip d’Atenció a la Infància i Adolescència de l’Institut.\nCom a iniciativa del Pla de Desenvolupament Comunitari de Pomar i amb motiu dels actes de commemoració del Dia Internacional de la Dona, el divendres 9 de març a les 17 h, es va fer la presentació en el Casal Cívic del llibre “25 anys del Casal de la Dona de Pomar”.\nEl grup de dones d’aquesta entitat ha estat treballant des del setembre de 2010 en l’edició d’aquest llibre. Es tracta del relat de la seva trajectòria com a grup, dins del context històricosocial d’un moviment feminista emergent a Catalunya en els anys 80 amb el repte d’assolir la igualtat. L’edició d’aquest llibre corre a càrrec de l’Institut Municipal Serveis Personals de Badalona.\nTrasllat del Centre de Salut Mental d'Adults 1\nEl Centre de Salut Mental d’Adults 1 es trasllada al carrer Torrebadal s/n, al barri de Casagemes.\nEn el nou local s’han fet un conjunt de reformes amb l’objecte d’afavorir la seva estada tant als professionals com als pacients.\nFormació de monitors/res de lleure\nl’IMSP signa un contracte amb Educa, Escola de Professions Educatives, Socials i Culturals, per tal de que s’imparteixin dos cursos de monitor/a de lleure.\nEs tracta d’una actuació inclosa en els Plans de Dinamització Comunitària (PDC) al barri de La Pau i a Pomar. Amb aquests cursos, 50 persones obtenen el títol oficial de monitor/a d’activitats de lleure de la Secretaria de Joventut de la Generalitat de Catalunya.\nSisena Setmana Cultural a Can Barriga\nDel 26 fins el 30 de març, l’equip de professionals i els alumnes de l’escola Can Barriga celebren la Setmana Cultural, aquest any dedicada al cinema.\nEn el transcurs de la setmana, els alumnes coneixen allò més important relatiu al cinema animat i als diferents gèneres cinematogràfics. El divendres a la tarda, amb la participació també de les famílies, es fa l’acte de cloenda amb una gran gala on es lliuren els Premis Barriga 2012 per als alumnes.\nEn marxa la sisena campanya de prevenció de riscos laborals\nEs presenta la sisena campanya de prevenció de riscos a l’Equip Directiu de l'Institut. Està prevista per ser desenvolupada en el transcurs dels anys 2012 i 2013. Proposa aconseguir cinc grans objectius i desgrana tot un seguit d’actuacions i el calendari previst per dur-les a terme.\nEls fets més destacat del 2n trimestre\nEl Programa THAO, a l’escola Maregassa\nEls alumnes de Maregassa participen en un taller sobre alimentació dins el marc del Programa THAO (Think Action Organisation), promogut per l’ajuntament i el Consorci Badalona Sud. L’objecte del taller va ser promoure el treball sobre els hàbits saludables i en concret l'augment del consum de fruites i verdures.\n“La seguretat a les xarxes socials”, un tema que interessa als alumnes de Maregassa\nUna auditora de l'Agència Catalana de Protecció de Dades va fer una xerrada als seixanta alumnes de l’Escola. Tots ells alumnes dels “Programes de Qualificació Professional Inicial”.\nLa conferenciant, experta en aquest tema, els va introduir en els riscos d’un ús incorrecte de la informació que es comparteix a través de la xarxa.\nSegona assemblea de treballadors de l’empresa “simulada” Connectem, de Maregassa\nL’empresa simulada és una metodologia educativa destinada a promoure la formació en el camp administratiu a través de l'experiència. Es crea una situació simulada de treball en totes les seves relacions (horari, disciplina, situació de treball, desenvolupament de la feina, etc.).\nL’assemblea es va celebrar a la Biblioteca de Sant Roc.\nUna alumna de Maregassa intervé en la jornada LIDERA'T\nL’associació ASSA, Associació pro-disminuïts psíquics de Sant Adrià, va organitzar una jornada anomenada “LIDERA’T: Jornades per aprofundir en l’auto-lideratge de les persones amb capacitats especials per fer realitat el seu projecte de vida.”\nUna alumna de Maregassa, en representació del centre, va explicar als assistents les seves experiències escolars i el seu projecte de vida.\nCanvis a la gerència de l’Institut\nEl trenta d’abril, Gemma González Poveda, va deixar el seu càrrec com a gerent de l'IMSP. Des del dia 1 de maig, treballa com a coordinadora de l’Àrea d’Hisenda i Recursos Interns, a l’Ajuntament de Badalona.\nTanmateix, el dia 3 de maig, l’alcalde li va assignar provisionalment, mentre el lloc de gerent no es proveeixi de la forma establerta, el càrrec de gerent en funcions de l'Institut.\nDe manera paral·lela, el vicepresident de l’IMSP, amb data 30 d’abril i efectes 1 de maig, va dictar dues resolucions mitjançant les quals s’adscrivia provisionalment, fins que es realitzin les pertinents provisions del llocs de treball, a l’Agustín Martínez al lloc de treball de cap de gestió econòmic financera i a Noemí Vicente al lloc de treball de cap de gestió jurídica.\nCanvi en la direcció al Centre de Salut Mental Adults 1\nEl vicepresident de l’IMSP dicta la resolució nomenant a Jordi Marfà director dels Centres de Salut Mental d’Adults 1 i 2.\nEl doctor Jordi Marfà ha estat coordinador i, des de començaments de l’any 1999, és director del Centre de Salut Mental d’Adults 2.\nEl regidor d’Hisenda i Recursos Interns de l’Ajuntament ha dictat una resolució mitjançant la qual es resol el procés de provisió del lloc de treball de gerent de l’IMSP, designant a la Sra. Anna Soler Morales, pel procediment de lliure concurrència, amb efectes 21 de maig de 2012. La nova gerent és llicenciada en econòmiques per la UB i diplomada en empresarials.\nLa directora del Delta, participa a la Taula de Salut Mental i Addiccions de Santa Coloma\nEl dia 30 de maig de 2012, va tenir lloc a la Sala de Plens de l’Ajuntament de Santa Coloma la sessió de constitució de la Taula Sectorial de Salut Mental i Addiccions. La directora del Delta participa com a membre de la Taula en representació de l’MSP i forma part de la comissió permanent.\nEl Centre Matern Infantil de Badalona organitza una jornada per celebrar el 20è aniversari\nAmb el lema “Cuidant la maternitat, garantim el futur”, el dimecres 16 de maig es va celebrar una jornada per commemorar el 20è aniversari del Centre Matern Infantil de Badalona, creat per Càritas Diocesana de Barcelona.\nDes del moment de la seva creació l’any 1992, professionals del Centre de Desenvolupament Infantil i Atenció Precoç de l’IMSP han col·laborat amb el Matern.\nDe vacances a Marina d’Or\nEls dies 23, 24 i 25 de maig, les persones que viuen a la Residència de Disminuïts Físics van fer les seves vacances al complex turístic de Marina d’Or. Hi van participar onze residents i set professionals. Van ser convidats també tres residents del Servei d’Habitatge Josep Padrós que ja han fet diverses activitats conjuntes.\nLa Pau.TIC 2012: una nova iniciativa del Pla de Desenvolupament Comunitari a La Pau\nEls Plans de Desenvolupament Comunitari són una estratègia d’intervenció social i territorial, gestionats per l’IMSP que, mitjançant un procés participatiu conjunt de tots els agents implicats, vol donar respostes globals a les necessitats d’una comunitat, amb la finalitat de millorar la qualitat de vida del conjunt de la població del territori.\nA través de La Pau.TIC 2012 s'han creat espais d’assessorament en tecnologies de la informació i la comunicació (TIC). Aquesta iniciativa ha consistit en la realització de 8 cursos i un espai obert d’accés a ordinadors.\nEls objectius que plantejava són: incrementar les competències en TIC entre la població del barri i facilitar mitjans pròxims per a la recerca de feina. Un altre finalitat que persegueix, és enfortir la cohesió de les entitats que lideren el projecte i promoure aquests espais com a punts d’informació i foment de la participació d’altres activitats que es fan al barri de La Pau.\nEns afegim a la iniciativa del Consorci “Un dia al sud de Badalona”\nLes persones que viuen a la Llar Residència de Salut Mental de Sant Roc i a la de Físics van rebre el primer premi del públic del concurs de curtmetratges sobre la vida als barris de Badalona Sud pel curtmetratge “Nosotros también vivimos en Badalona sur” que van realitzar conjuntament.\nAquest concurs estava organitzat pel Servei de Dinamització i Intervenció Comunitària del Consorci Badalona Sud i el projecte La Huaca. El divendres 15 de juny, es va fer l’acte de lliurament de premis en el Teatre Principal de Badalona.\nTossa de Mar ha estat el destí de les vacances de trenta-cinc residents\nDel 23 fins el 25 de juny, residents de la Llar Residència Malalts Mentals Sant Roc han passat uns dies de vacances a Tossa de Mar, acompanyats per professionals i el director de la residència. Per molts dels residents era la primera vegada que anaven a un hotel.\nSortir de la dinàmica diària del centre és una cosa que angoixa als residents però fan un gran esforç per afrontar-la; després, agraeixen moltíssim el suport dels professionals pel fet d’acompanyar-los.\nVisita de l’escola Planas i Casals a l’hort i jardí de papallones de Can Barriga\n50 alumnes de 1er de Primària de l’escola Planas i Casals van realitzar diversos tallers relacionats amb l’hort i el taller de papallones que tenen a Can Barriga. Els alumnes grans de l’escola van participar de talleristes, acompanyats pels seus mestres i educadors/es.\nAquesta activitat es realitza des de fa quatre cursos. La valoració per part dels mestres i dels alumnes de les dues escoles és molt positiva tant per l’intercanvi de coneixements com pels moments de convivència que propicia l’activitat.\nL’Institut cedeix el local del carrer Balmes a la Fundació Sique!\nL’IMSP cedeix a la Fundació Sique! un local situat al carrer Balmes, al barri d’Artigues. En aquest espai la Fundació privada tindrà l’objectiu de desenvolupar les seves activitats de foment de l’autonomia personal i social de les persones amb diferent capacitat intel·lectual.\nEls fets més destacat del 3er trimestre\nResultat de l’enquesta sobre la utilització de les eines informàtiques\nDurant el mes d’octubre del 2011 es va realitzar una enquesta entre els professionals dels Centres de Salut Mental i Addiccions que ofereixen atenció directa als pacients.\nEl motiu de l’enquesta és poder copsar què estava suposant la introducció de la història clínica informatitzada en l’atenció diària i com s’estava utilitzant. L’enquesta es va respondre informàticament. Amb els resultats obtinguts, l’equip de directors, conjuntament amb la tècnica d’informàtica i el referent de riscos laborals ja han realitzat diferents actuacions per a donar resposta a les aportacions realitzades pels professionals.\nDesè casal d’estiu per a nois i noies amb discapacitat intel·lectual\nEl dilluns 2 de juliol començà el desè casal d’estiu per a nois i noies amb discapacitat intel·lectual a Badalona.\nEl casal d’estiu és fruit d’una bona suma d’esforços i recursos organitzats des de la comissió de casal. La comissió està formada per les associacions de mares i pares de les escoles d’educació especial de Badalona (Llevant, Can Barriga i Maregassa) i les entitats ASPANIN i Creu Roja amb la col·laboració de l’IMSP i de la Regidoria de Serveis Socials i Salut de l’Ajuntament de Badalona.\nEl casal s’adreça a nois i noies amb diferents nivells de discapacitat intel·lectual, majoritàriament alumnes de les escoles d’educació especial de Badalona. Totes les accions que es realitzen pretenen garantir l’atenció en el lleure en el període de les vacances escolars. I alhora donen suport a les seves famílies, per tal que puguin gaudir d’un espai de respir i prevenint així situacions d’estrès familiar.\nCom cada any, per fer possible aquest casal, s’ha cercat i aconseguit el suport econòmic i la col·laboració de diferents empreses i entitats privades. És el cas de BASI, SA; Grup LA PAU, SCCL i la Fundació Caja Navarra.\nL’associació APPS, el Consell Comarcal del Barcelonès i el mateix Ajuntament de Badalona participen també en el seu finançament.\nEl Centre de Dia Bétula fa cinc dies de vacances a la Costa Brava\n24 persones del Centre de dia Bétula, acompanyades per dues monitores, van passar cinc dies de vacances a Platja d’Aro. Es tracta d’un període de vacances que realitzen des de l’any 1997 i que els serveix per millorar la relació entre els companys, sortir de la rutina del dia a dia i conèixer nous espais.\nEls serveis d’addiccions, el Centre Delta i el BIM es presenten als professionals de salut mental de Santa Coloma\nEl 13 de juny es van presentar l’Equip de Prevenció de les drogodependències de Santa Coloma, l’associació ASAUPAM i el CAS Delta/BIM de l’Institut, serveis adreçats a les persones amb addiccions de Santa Coloma, davant els professionals del Centre de Salut Mental “Martí Julià” i professionals del Departament de Patologia Dual dels Centres Assistencials “Dr. Emili Mira” (CAEMIL).\nAmb aquest acte s’inicien les presentacions a totes les Àrees Bàsiques de Salut.\nCasal d’estiu al barri de Pomar\nDurant els dies 25 de juny al 13 de juliol, 80 nens i nenes van gaudir de les activitats del casal d’estiu de Pomar. Es tracta d’una actuació que va néixer de la inquietud dels pares i mares del barri, impulsada des de la Comissió d’Educació del Pla Comunitari de Pomar. El casal dóna resposta a una necessitat lúdica i educativa en el temps de vacances dels infants del barri.\nL’Ateneu de Pomar fou l’entitat contractada per l’IMSP per dur a terme el casal. Ressaltar que monitors i monitores del projecte de formació de monitors/res de lleure, del mateix pla comunitari, van realitzar les pràctiques en el casal, actuació que els va permetre obtenir el seu títol.\nReconeixement als alumnes de Maregassa per la seva tasca a Voluntaris Badalona\nCoincidint amb el final de curs es va fer a Maregassa un acte al qual hi van assistir els coordinadors dels voluntaris Sr. Francesc Reina i Sr. Joan d’Escalada, acompanyats pel Sr. Rafael Flores, coordinador d’àrea i el Sr. Josep Ma Fontanilla, en representació de l’Ajuntament de Badalona. Van fer entrega d’un diploma de reconeixement per la feina ben feta al grup de nois i noies de Maregassa que participen a Voluntaris Badalona.\nEls alumnes han estat voluntaris en actes com la Cursa contra la Sida, Futbol a Badalona, Festival Filmets al Teatre Zorrilla, Matinal Motera contra el Càncer, Dia internacional de les persones amb discapacitat, Cavalcada de Reis, BDN Running, Passada de Sant Antoni, Maratest, Fira Badaterra, Cursa d’hivern Ventós Mir, Volta Ciclista a Catalunya, Noces d’Or, Cercavila Petita i Cursa del Barri del Congrés.\nEls alumnes de Maregassa van de viatge de fi de curs a Salou\nDel 18 al 21 de juny els alumnes i mestres de l’Escola Maregassa van realitzar el viatge de final de curs a Salou. L’objectiu del viatge era realitzar una activitat social i lúdica fora de l’entorn formatiu, que fos el més normalitzadora possible.\nSe celebren els consells escolars de les Escoles d’Educació Especial\nDurant el mes de juny, les escoles Llevant, Can Barriga i Maregassa presenten als membres dels respectius Consells Escolarsels resultats que han obtingut de tot allò que s’han plantejat aconseguir pels seus alumnes, famílies i professionals.\nDestaquem com a rellevant l’aprovació del canvi d’horari pel proper curs 2012/2013 per part dels consells escolars de l’Escola Llevant i Can Barriga. Previ a l’aprovació per consens dels membres del Consell Escolar, les direccions ho van explicar tant als professionals com a les famílies i es va passar una enquesta per conèixer el parer dels diferents sectors de l’escola i la seva viabilitat.\nEl Pla de Salut de la Generalitat de Catalunya pel període 2011-2015 descriu el Programa de Prevenció i Atenció a la Cronicitat.\nA Badalona per portar a terme la Ruta Assistencial per a la Depressió, s’inicia un grup de treball on hi participen professionals de l’Institut Català de la Salut, de Badalona Serveis Assistencials, del Parc de Salut Mar i de l’IMSP. El referent d’aquest grup és el Dr. Jordi Marfà, psiquiatre i director dels dos Centres de Salut Mental d’Adults de l’IMSP.\nEl 19 de setembre, la coordinadora i les logopedes del Centre d’Estimulació i Atenció Precoç de l’Institut van fer la presentació del servei i una xerrada sobre “Comunicació i llenguatge en els nens i nenes de 0 a 6 anys”.\nLa sessió va ser presentada per la cap de pediatria de BSA, i comptà amb la presència d’una cinquantena de professionals: pediatres, infermeres pediàtriques i treballadores socials, metges de família... de les Àrees Bàsiques de Salut de Badalona Serveis Assistencials i de l’Institut Català de la Salut, corresponents a la zona de Badalona, Montgat i Tiana. La presentació es va realitzar a la sala d’actes de l’Hospital Municipal de Badalona.\nInici de curs dels serveis educatius de l’IMSP\nEl dimecres 12 de setembre, els serveis educatius de l’Institut van començar amb total normalitat el curs escolar 2012-2013.\nLes Escoles d’Educació Especial Llevant i Can Barriga inicien el curs amb una matrícula de 131 alumnes.\nEl centre de formació professional postobligatòria Maregassa per a joves que no han acreditat l’ESO, majors de 16 anys i amb necessitats educatives especials, inicia el curs amb un total de 60 alumnes que cursaran Programes de Qualificació Professional Inicial.\nEl CREE ofereix suport a 23 alumnes de 13 escoles diferents de la ciutat. El CREE és el centre de referència de suport per a la inclusió educativa d’alumnes amb discapacitat intel·lectual de Badalona i col·labora per tal de facilitar la participació, l’aprenentatge i l’èxit de l’alumnat, especialment aquell amb necessitats de suport especialitzat en entorns normalitzats.\nL’ASUEC, (Aula de Suport/Unitat d’Escolarització Compartida) va iniciar el curs amb les 15 places cobertes. A l’ASUEC hi assisteixen nois i noies d’ensenyament secundari, matriculats als IES, que presenten dificultats d’adaptació escolar derivades d’alteracions conductuals d’etiologia socio-familiar.\nRevisió dels Plans d’Activitats Preventives\nDins de la 6ª campanya informativa i d’implantació de mesures preventives, s’ha realitzat la revisió in situ dels plans: SAIJ Creu Verda, CSMIJ Joan Obiols, CSMA 2 i Centre de Dia Bétula. Des de la direcció del serveis, el Servei de Manteniment i la Gerència es fa el seguiment per l’acompliment dels Plans d’activitats preventives.\nEn el transcurs de tot l’any, s’han anat realitzant activitats per celebrar el 25è aniversari de la residència per a persones grans i Centre de Dia de Can Bosch: penjada de la pancarta, dinar de celebració, la preparació i edició d’una revista commemorativa...\nPer acabar les celebracions es va realitzar un acte festiu que va tenir lloc el 29 de setembre, amb la participació de representants municipals, famílies i professionals. El missatge principal era de poder celebrar aquests 25 anys, amb el desig de continuar cuidant a totes les persones que vinguin a viure o a passar el dia a la residència de Can Bosch.\nEls fets més destacat del 4rt trimestre\nEls alumnes de pràctiques d’informàtica a l’IMSP\nMés de 100 alumnes de pràctiques d’informàtica han passat per l’Institut des de l’any 1992. Durant tot aquest període, hem tingut alumnes de diferents escoles i instituts de Badalona com l’Escola Cultural, l’IES La Pineda, l’IES Badalona VII, l’IES Eugeni d’Ors... Són alumnes que estan realitzant el grau mitjà o superior.\nPla Trimestral d’ octubre a desembre de 2012 per a l’Institut\nLa Gerent, Anna Soler, presenta el Pla Trimestral d’octubre a desembre.\nAquest Pla s’emmarca en quatre grans apartats:\n- Servei: Objectius relatius a la prestació dels serveis.\n- Personal: el personal capaç i motivat és la clau de l’èxit.\n- Econòmic: equilibri financer i eficiència.\n- Organització: continuem treballant per organitzar-nos de manera òptima.\nEls objectius que es desprenen d’aquests àmbits són els que fan de l’Institut un organisme més útil per a l’Ajuntament i la població de Badalona, en especial, aquell sector de població més desfavorit i que per tant, necessita més recolzament i protecció dels serveis públics.\nConveni de col·laboració entre l’IMPO i l’IMSP\nDins del Projecte de Treball als Barris, subvencionat pel Servei d’Ocupació de la Generalitat, l’IMSP i l’IMPO signen convenis específics de col·laboració per a la realització d’estades formatives del programa Casa d’oficis, treball als barris 2011/2012. Aquestes estades formatives estan promogudes per entitats públiques municipals i adreçades a persones en situació d’exclusió social.\nLa col·laboració per aquest any ha estat per dos projectes. Un per realitzar feines de rehabilitació de la pintura de paraments i sostres a la Residència de Disminuïts Físics, en el qual han participat 8 alumnes i l’altre per organitzar activitats d’animació i lleure pel col·lectiu de gent gran a la Residència Can Bosch. En aquest últim han participat 7 alumnes.\nLa Protecció de la Infància en Risc\nDins el Cicle de conferències del Servei d’Atenció Integral a la Víctima, el dijous 25 d’octubre al Centre Cívic Can Pepus, va tenir lloc la xerrada sobre La protecció de la infància en risc. Les ponències van anar a càrrec de la Sra. Rosa Bertran, advocada del Servei d’Atenció a la Víctima i del Sr. Jordi Giralt, director de l’Equip d’Atenció a la Infància i Adolescència de l’Institut Municipal Serveis Personals.\nA la xerrada, moderada pel regidor de Seguretat, Convivència i Participació, hi van assistir professionals de diferents serveis i entitats socials de la ciutat.\nNoves designacions de l’alcalde de Badalona\nEl dimarts 6 de novembre, l’alcalde de Badalona, Xavier Garcia Albiol, va designar Sònia Egea com a nova regidora de Serveis Socials i Salut. A més d’assumir Serveis Socials i Salut, Sònia Egea continuarà també al capdavant de l’Àrea de Medi Ambient i Sostenibilitat, tal i com ha fet des de l’inici del mandat.\nD’altra banda, el primer tinent d’alcalde, Ramon Riera, és nomenat vicepresident de Badalona Serveis Assistencials (BSA) i de l’Institut Municipal Serveis Personals (IMSP).\nReunió del Consell d’Administració\nEl President del Consell d’Administració presenta a la Sra. Sonia Egea Pérez com a nova vicepresidenta de l’IMSP. Entre d’altres temes es va donar compte de la substitució de la representant del Grup Municipal Socialista, Sra. Teresa González Moreno per la Sra. Concepió Botey Teruel.\nTambé es donà compte del nomenament del Sr. Agustín Martínez Palomino, cap de gestió econòmico-financera de l’IMSP i de la Sra. Noemí Vicente Velasco, cap de gestió jurídica de l’IMSP, com assessors del Consell d’Administració.\nEl Centre Delta participa en les Jornades “Noves orientacions de l’atenció primària en la resolució i integració dels serveis sanitaris”\nEl 28 de novembre, a la sala d’actes del Departament de Salut, es va realitzar una Jornada Tècnica de la Regió Sanitària Barcelona, “Noves orientacions de l’atenció primària en la resolució i integració dels serveis sanitaris”\nEl CAS Delta/BIM va participar en la Taula Rodona "Nous reptes, noves respostes de l’atenció primària: Experiències a la Regió Sanitària de Barcelona", presentant la ponència “Els serveis d’addiccions a l’AP: cap a la integració funcional”, exposant l’experiència de treball conjunt que es realitza amb l’Atenció Primària de Salut.\nEl Centre d’Atenció i Seguiment a les Drogodependències (CAS) Delta/BIM presenta un pòster a les II Jornades de Pla de Salut 2011-2015\nEl dissabte 1 de desembre es va celebrar a Sitges la II Jornada de Pla de Salut 2011-2015 organitzada pel Departament de Salut.\nEn aquesta Jornada es van donar a conèixer els resultats obtinguts durant l’any exposant els projectes que s’estan duent a terme i que han aconseguit resultats en la millora de l’atenció sanitària, la qualitat de vida de les persones i la sostenibilitat del sistema sanitari.\nUna d’aquestes iniciatives la van presentar professionals del CAS Delta /BIM: “Els serveis d'addiccions a l’Atenció Primària (AP): cap a la integració funcional. Experiència a Santa Coloma de Gramenet”. Resumeix el treball que, des de 1993, aquests professionals estan realitzant en l’atenció de les persones amb dependència a opiacis a Santa Coloma de Gramenet.\nEls dilluns 3 de desembre a la plaça de la Vila es va celebrar el Dia Internacional de les Persones amb discapacitat.\nResidents i professionals del Servei d’Habitatge Josep Padrós, de la Residència de Físics, de la Llar Residència Salut Mental Sant Roc; alumnes, famílies, mestres, educadors... de les Escoles d’Educació Especial: Maregassa, Can Barriga i Llevant de l’IMSP, hi van ser presents durant tota la jornada.\nEls representants de les escoles d’Educació Especial de l’IMSP (Can Barriga, Llevant i Maregassa) són el Sr. Valentín Solana Hernández, que representa a les famílies i el Sr. F. Daniel Arellano Correa, director de Can Barriga en representació del professorat de les escoles d’educació especial de Badalona.\nD'altra banda, els directors de les escoles participen en les tres comissions creades pel CEM: comissió per renovar els càrrecs dels Consell Escolars de Centre al CEM i d'actualització de Reglament de Règim Intern del CEM; comissió de valoració del mapa escolar i del procés d'escolarització i comissió d'integració de les persones amb discapacitats.


BLOC- ELS VERDS D'ALAQUÀS: de setembre 2011\nASSEMBLEA OBERTA DEL BLOC- ELS VERDS D’ALAQUÀS\nDes del Bloc-Els Verds d’Alaquàs volem que la participació en els afers públics locals siga directa i continuada, per això, et convidem a l’ASSEMBLEA OBERTA DEL BLOC - ELS VERDS D’ALAQUÀS, on militants, votants, simpatitzants i veïns de la localitat podeu vindre i conèixer de primera ma els temes que es debatran al proper ple municipal.\nEn l'Assemblea podreu donar la vostra opinió i també es replegaran propostes d'actuacions, iniciatives i suggeriments d'activitats a realitzar en la Ciutat. Volem ser un canal i un altaveu de la ciutadania en l’ajuntament, la Diputació Provincial i Les Corts Valencianes. SOM COM TU i VOLEM SER LA TEUA VEU!!\nL'Assemblea Oberta tindrà lloc el dimecres 27 de setembre a les 22:00 a la Seu del Bloc-Els Verds. Carrer Advocat Palop Guillem 8-Baix\nEL BLOC-ELS VERDS D’ALAQUÀS PRESENTA UNA MOCIÓ A L’AJUNTAMENT CONTRA L’AUGMENT DE LA TAXA DE FEM APROVADA PER L’EMTRE QUE SUPOSA MÉS D’UN 200% EN ELS PRÓXIMS REBUTS DE L’AIGUA\nL’augment aprovat per l’EMTRE (l’Entitat Metropolitana per al Tractament de Residus) de la taxa de fem en més d’un 200% ha posat damunt la taula el greu problema de la gestió dels residus a Alaquàs i l’Horta. Malgrat haver-se fet en ple mes d’agost i publicat l’endemà per a minimitzar-ne l’impacte social i reduir al màxim el termini de presentació d’al·legacions, en un procés que no es pot qualificar precisament de participatiu, Compromís ha presentat a través dels seus representants a l’esmentat organisme, i personalment mitjançant diversos càrrecs públics de la coalició, distintes al·legacions a aquesta taxa que hem de qualificar, com a mínim, de desmesurada.\nLa gestió dels residus a Alaquàs i l’Horta ha estat presidida per la contínua improvisació i insostenibilitat. L’abocador tancat en els anys noranta al terme de Riba-roja; els problemes continus a l’abocador de Dos Aigües; la manca d’instal·lacions de tractament adequades, com deixa palesa la instal·lació de Fervasa; el retard intolerable de les noves instal·lacions de Quart i Manises són només alguns exemples d’aquesta gestió lamentable. Agreuja el problema una recollida que en origen és selectiva però que realment no acaba sent reciclada per la qual cosa s’altera la finalitat real de esta desproporcionada taxa.\nEn el Bloc-Els Verds d’Alaquàs apostem per avançar en un tractament sostenible dels residus que comence per introduir mesures i incentius per a reduir-ne la producció, que es faça una recollida selectiva de materials, inclosa la matèria orgànica, que permeta el màxim reciclatge i reutilització dels residus i que els materials que vagen a l’abocador siguen els mínims possibles. L’EMTRE ha de treballar en esta direcció, exactament la contrària de la direcció en què sembla moure’s en aquests moments.\nEtiquetes de comentaris: MEDI AMBIENT, MOCIONS, RESIDUS\nLa possible candidata socialista per València a les eleccions generals no assegura que els trens de la línia C-3 tornen a entrar a l'Estació del Nord\nLa secretària general d'Infraestructures del Ministeri de Foment, la socialista Inmaculada Rodríguez-Piñero, va visitar ahir dimecres 14 de setembre les obres de la nova estació de València Sant Isidre, que pretén millorar la connexió dels viatgers de la línia C-3 rodalies i dels trens de mitja distància que enllacen Alaquàs amb Metro València.\nPreguntada per l'arribada de la línia C-3 a l'estació del Nord, tal com es donava abans d'iniciar les obres de l'AVE ha explicat a la Xarxa Comarcal.com que açò està "condicionat" a les obres d'integració de les xarxes ferroviàries d'aqueixa zona. Rodríguez-Piñero ha agregat estan "cercant mecanismes" per a finançar parts d'aquest projecte l'operació financera del qual se sustenten en les plusvàlues urbanístiques. Pel que indirectament la senyora Rodriguez-Piñero, més que possible cap de cartell socialista a les eleccions generals del 20N no assegura que els nostres trens tornen a entrar en l'Estació del Nord de València.\nDes del Bloc- Els Verds d’Alaquàs, creiem que igual que amb altres temes, els socialistes ens han tornat a mentir, ja que des del seu ministeri de Foment es va assegurar des del primer moment que es tallava la via per a fer el final de parada provisional en Sant Isidre mentre duraven les obres de l'AVE.Segons el diari electrònic La Red Comarcal: “Inicialment, dels tres túnels que entren de manera subterrània fins a l'Estació del Nord, dos s'anaven a aprofitar per a l'AVE, un en cada sentit, i un altre per a les rodalies, o aqueixa és l'explicació que sempre es va donar des d'Adif.\nAra, tot queda en l'aire”.El que exigim a la senyora Rodríguez Piñero i al Govern d'Espanya és la gestió directa dels nostres trens de rodalies des de la Generalitat, ja que s'ha comprovat que per a Madrid, els ciutadans podem tenir millors o pitjors serveis depenent de quin siga el nostre lloc de residència. Des del Bloc- Els Verds d’Alaquàs seguirem treballant perquè Alaquàs i els pobles de la línia C-3 tinguen unes instal·lacions dignes i modernes, així com una ampliació d'horaris i serveis, que actualment són una burla per als usuaris d'aquesta linea.\nEtiquetes de comentaris: ACCESIBILITAT, TRANSPORT\nNo volem maltractament animal a Alaquàs.\nArticle de premsa publicat el 8 de setembre al Levante, en referència a la possibilitat de tornar fer bous a la nostra vila.\nOn la nostra coalició mostra, el total rebuig a aquesta posisibilidad.\nEL BLOC-ELS VERDS D’ALAQUÀS PRESENTA UNA MOCIÓ A L...\nLa possible candidata socialista per València a le...


Peníscola es prepara per a homenatjar la seua Patrona en els seus dies grans, 8 i 9 de setembre - el Diari online\nInici\tExpressPENÍSCOLA\tPeníscola es prepara per a homenatjar la seua Patrona en els seus dies grans, 8 i 9 de setembre\nper Redacció 7 de setembre de 2021\nL’ofrena floral a la Patrona s’avança al dia 8 i comptarà amb una nova estructura en la qual es podrà confeccionar un mantell de flors\nLa Regidoria de Festes de l’Ajuntament de Peníscola està ja ultimant els detalls previs a la celebració dels dies de la Patrona de la localitat, la Mare de Déu de l’Ermitana.Amb una programació marcada per les restriccions de seguretat sanitària, se celebrarà la litúrgia habitual adaptada a la nova normalitat. A més, en col·laboració amb les entitats habitualment participants en els dies de la Patrona, s’ha previst realitzar en la plaça alguns actes que emocionaran els assistents, respectant les mesures de seguretat, i com a mostra de devoció.\nUna de les novetats que ha presentat la Regidoria de Festes per a homenatjar la Mare de Déu de l’Ermitana, és la nova estructura en la qual es podrà vestir amb flors blanques, el mantell de la Mare de Déu. Ramón Simó, edil de Festes, ha explicat que “els dos últims dies de la novena celebrarem la litúrgia en els exteriors de l’ermita, perquè la nostra Patrona lluïsca el mantell florit els dos dies, hem avançat l’ofrena a la primera de les dues jornades; després de la missa d’11 en la parròquia de Santa Maria el dia 8, pujarem fins a la plaça de l’ermita per a oferir-li els nostres rams de clavells blancs”.\nL’Ajuntament de la Jana suprimix la taxa de conservació del cementeri


Camí circular de la parròquia de Canillo | RUTES PIRINEUS\nLlarg i apassionant recorregut que ens permet donar tota la volta a l'extensa parròquia de Canillo i arribar fins a Soldeu\nParròquia de Canillo >\nitinerari circular al voltant de la parròquia de Canillo\nEsglésia de Santa Creu - Canillo\nRuta circular, de quasi 30 km de longitud, que rodeja la parròquia de Canillo. Des de Canillo anem fins al santuari de Meritxell passant per Sant Miquel de Prats. Creuem el riu Valira d'Orient i pugem cap a les bordes de Mereig. Pel seu vessant solà recorrem la vall de Montaup, la vall de Riu, la vall de Ransol i la vall d'Incles fins que arribem a Soldeu. Creuem de nou el riu Valira d'Orient i emprenem la tornada a Canillo pel vessant obac, per un camí sense gaire desnivell, enmig de boscos de coníferes i bedollars. L'itinerari està senyalitzat com el Camí Circular de Canillo amb les icones d'una flor de colors. Segueix diferents tipus de via i supera un desnivell i una distància considerables, tot i que no té cap dificultat tècnica. És un itinerari adequat per a persones entrenades i habituades a recórrer llargues distàncies amb desnivells importants per terrenys de mitja muntanya.\nAquesta ruta ens permet descobrir els pobles i petits nuclis habitats de la parròquia de Canillo, tot resseguint l'itinerari marcat del Camí Circular de Canillo. Aquesta parròquia està situada a l'extrem nord-oriental del Principat i està vertebrada -d'E a O- pel riu Valira d'Orient, que recull les aigües de nombrosos afluents i acaba desembocant al riu Valira, ja fora del terme. Canillo limita al N amb França, amb el departament de l'Arièja. Destaquen, per la bellesa dels seus paisatges d'alta muntanya, les valls d'Incles i de Riu, entre d'altres.\nAmpliar mapa cartogràfic (5609 Kb)\nSantuari de Meritxell - camí de Mereig\nCamí de la vall d'Incles\nRoca de l'Home Mort\nTemps total efectiu (sense parades) : 9:00h en total. 4:15h des del punt d'inici fins a Ransol, 2:45h des de Ransol fins a Soldeu i 2:00h de Soldeu fins a Canillo.\nDesnivell acumulat : 1.920m\nDificultat : Notable. És una ruta que no presenta cap dificultat tècnica però físicament és molt exigent. Cal superar un desnivell i una distància molt considerables.\nÈpoca : Primavera, estiu i tardor, si no hi ha neu.\nObservacions : La ruta es pot fer en dos dies fent nit en algun dels pobles per on passem, com ara Ransol o Soldeu. L'itinerari circular de Canillo està senyalitzat amb marques i plaques d'una grandalla amb pètals de diversos colors.\nLa ruta comença a l'església de la Creu del poble Canillo. Per arribar-hi, si venim des d'Andorra de la Vella, un cop arribem a Canillo agafem el carrer Prat del Riu, i girem a la dreta per la carretera CS-250 en direcció a Prats. Just després de travessar el pont sobre el riu Valira, trobem l'església de la Creu a mà dreta (encara dins de Canillo). Si venim des del Pas de la Casa, just a l'entrada de Canillo trobem una rotonda on agafem la segona sortida pel carrer Peu del Carrer. Travessem el pont sobre el riu Valira i just a mà dreta trobem l'església de la Creu.\nEl Palau de Gel de Canillo\nAl Palau de Gel hi podem trobar una piscina climatitzada, una pista de gel i diverses activitats per fer amb la família que combinen el lleure, l'esport i la gastronomia. Disposa d'una pista de gel olímpica on es pot practicar patinatge sobre gel, jugar un partit de hoquei, practicar kàrting sobre gel o jugar al curling. El Palau de Gel està situat al centre de Canillo.\nCoordenades GPS: 42.566469º 1.597963º\nEl Museu de la Moto de Canillo és el primer museu d'aquestes característiques a Andorra i es va construir per retre homenatge a aquest vehicle. Al museu podrem repassar la història d'aquest vehicle de dues rodes i veure'n els exemplars més mítics i singulars de tots els temps. El Museu de la Moto està situat a 1 km de Canillo en direcció a França, just abans de l'església de Sant Joan de Caselles.\nCoordenades GPS: 42.570853º 1.606914º\nEsglésia romànica que data del segle XI-XII. És un dels edificis romànics més coneguts d'Andorra. Aquesta església destaca per ser l'única església romànica on s'ha trobat un Crist crucificat fet amb estuc. A part de les notables obres i pintures que allotja, en destaca el campanar d'estil llombard, separat del temple principal i unit a ell per un petit passadís. L'església de Sant Joan de Caselles està situada a 1 km de Canillo en direcció a França.\nCoordenades GPS: 42.570847º 1.607790º\nComencem el recorregut a l'ermita de Santa Creu (0:00h - 1.525m), situada al marge esquerre del riu Valira d'Orient. Aquí hi trobem un plafó informatiu del recorregut que realitzarem.\nEns encaminem en direcció O i seguim per un carrer que, més endavant, es converteix en camí i que passa per uns prats de dall on a la primavera hi creixen les grandalles.\nGrandalles o satalies, la flor nacional del Principat.\nPugem amunt fins que trobem la carretera del Forn, que seguim. Passem per sota de la Creu dels 7 braços i arribem a un revolt.\nCamí de Prats.\nPrenem ara la carretera de la dreta, que ens porta fins a Prats i l'església de Sant Miquel de Prats (0:10h - 1.547m).\nEsglésia de Sant Miquel de Prats.\nL'església de Sant Miquel de Prats és un clar exemple del romànic rural del Principat d'Andorra, d'aspecte humil i rudimentari. És una petita església d'amples murs de llicorella, amb campanar d'espadanya doble i un portal amb arc de punta fet de pedra tosca. L'absis està orientat a llevant (E), com en la majoria d'esglésies romàniques. Continuem per la carretera fins a una bifurcació on prenem el camí de la dreta, senyalitzat amb la insígnia del camí de la Parròquia de Canillo, la grandalla amb pètals de diversos colors.\nSímbol del camí circular a la parròquia de Canillo.\nSeguim aquest camí, que primer planeja i després davalla passant pel costat d'una zona de pícnic amb taules i diversos oratoris. Aviat arribem al Santuari de Meritxell - camí de Mereig (0:30h - 1.469m).\nSantuari de Meritxell i camí de Mereig.\nA l'entrada del santuari prenem el camí de Mereig, senyalitzat amb marques de pintura groga, que baixa en direcció N fins a la carretera asfaltada de la depuradora. Just en aquest punt agafem un camí a la dreta que puja seguint un torrent, voreja la depuradora i ens condueix fins a un pont que travessa el riu Valira d'Orient.\nRiu Valira d'Orient.\nTravessem el riu i seguim el camí que passa per sota la carretera CG2 i ens porta fins a un zona amb taules. Pugem per una pista de terra en direcció O i al cap de ben poc prenem un sender senyalitzat a mà dreta que travessa el riu d'Urina i s'enfila vessant amunt.\nPanoràmica cap a migjorn (S) pujant pel solà de Mereig.\nGuanyem altura pel vessant solà de la vall. Fent ziga-zagues i seguint les marques de pintura groga que ens condueixen finalment fins a les bordes de Mereig (1:30h - 1.849m).\nArribant a les bordes de Mereig amb el pic de Casamanya al fons.\nDavant nostre s'enlaira el pic de Casamanya i, al darrera (S), gaudim d'unes vistes molt boniques de l'obac d'Encamp, juntament amb les capçaleres de les valls de la Coma dels Llops i dels Agols i la Tossa del Braibal.\nBordes de Mereig.\nA les bordes de Mereig deixem enrere les marques de pintura groga, que continuen per una pista asfaltada, i prenem el sender que surt cap a la dreta en direcció E. Gaudim d'unes bones vistes del Cap del Quer i dels cims nord-orientals del Principat, com el pic d'Escobes.\nVistes cap al vessant de Prats des de les bordes de Mereig.\nAquest tram pot resultar una mica perdedor, hem d'anar en direcció E i en lleugera baixada fins arribar a una borda en runes.\nCamí a la borda en runes.\nDeixem enrere a mà dreta aquesta borda i continuem per rastres de sender, tot resseguint feixes abandonades. Descendim lleugerament i aviat trobem novament marques de pintura groga i la flor de turisme de Canillo. Pugem ara en direcció NO, tot fent ziga-zagues, per l'interior d'un bosc de pi roig. Arribem a la carretera de Montaup i al collet de Montaup (1:55h - 1.949m). Des d'aquí les vistes cap al sud són esplèndides. Veiem la carretera que uneix Canillo amb Encamp i el bosc de Cap de Rep, que sobresurt en primer pla. Darrera queda tota la carena de l'Alt del Griu, les crestes del Gargantillar i la Tossa del Braibal, cims que superen àmpliament els 2.500m d'altitud i que es troben dins de la parròquia veïna d'Encamp.\nVistes cap al S des del collet de Montaup.\nVistes a la vall de Montaup des del collet homònim.\nFem un tram per la carretera en direcció N. Just després d'un revolt agafem una pista de terra que continua en direcció N i, tot deixant a mà dreta diverses bordes, ens porta fins a un pont que ens permet creuar el riu de Montaup.\nPastures a la vall de Montaup.\nContinuem per la pista planera tot passant pel davant de la borda de Roig i la de Janramon. Tot seguit baixem per un camí, marcat de color groc, que ens condueix fins a la carretera CS240, la carretera de Montaup.\nVistes sobre Canillo mirant al S.\nSeguim la carretera en direcció E, passant per sota d'uns talussos i barreres de protecció i, poc després de passar el punt km 4, agafem un camí de terra que surt a l'esquerra (senyalitzat: "Pic de l'Estanyó - Vall del Riu"). Seguim per aquesta pista fins a les bordes de l'Armiana (2:45h - 1.840m), que es troben en ruïnes.\nBordes de l'Armiana.\nContinuem per la mateixa pista, que ara s'orienta cap al N, fins que arribem a la font de l'Escola. A partir d'aquest punt seguim un camí, a trams empedrat, que voreja en lleugera pujada un contrafort i des d'on gaudim de magnífiques vistes de la vall del Riu.\nPanoràmica dels cims de la vall del Riu.\nEl camí descendeix suaument, passant per un tram escarpat que està protegit amb una barana, fins que arriba a una cruïlla i a un pont que ens permet travessar el riu de la vall de Riu.\nCamí de la vall del Riu.\nRiu de la vall del Riu.\nDesprés de travessar el riu, pugem en direcció E fins a unes bordes abandonades i una altra cruïlla. Seguim en direcció S, tot resseguint la falda de la muntanya enmig d'un bosc de pi negre. Finalment arribem al coll de la Cauba (3:25h - 1.900m). Des d'aquí les vistes són majestuoses: la vall del riu Valira d'Orient, amb el poble de Soldeu al fons, el pic de la Cabaneta, la carena fronterera que limita amb França,...\nVistes cap a llevant (E) des del coll de la Cauba.\nContinuem la nostra excursió davallant per terreny obert i cobert per herbassars i tarteres, amb la presència d'algun arbust i algun pi, fins al nucli dels Plans. Just en aquest punt trobem una font on podem abastir-nos d'aigua.\nCaminem uns metres per la carretera asfaltada fins a una cruïlla. Aquí prenem el carrer de l'esquerra, entremig d'unes cases i un corral, i seguim uns metres en direcció E fins a un pal indicador del Camí Circular de la Parròquia de Canillo. Descendim per aquest camí i entrem a la vall de Ransol, gaudint de boniques vistes sobre la coma de Ransol. Arribem a la carretera i la seguim cap a l'esquerra. Travessem el riu de Ransol i arribem al nucli de Ransol (4:15h - 1.702m).\nRiu de Ransol.\nPrenem la carretera de la Coma de Ransol i pugem fins a un restaurant, on trobem un cartell de fusta que ens indica el camí al Cap d'Entor i a la vall d'Incles.\nCamí a la vall d'Incles.\nTravessem un tancat elèctric per a les vaques i pugem per un llom fins a una pista asfaltada que condueix a una borda. Creuem la pista i continuem per un bosquet de bedolls, seguint el corriol que, entre feixes i prats de pastura, ressegueix el traçat de la carretera.\nRamats de vaques pasturant.\nJust abans d'arribar a una borda, el camí ens condueix a la carretera, que seguim a mà dreta fins al final, on trobem el camí de la vall d'Incles (4:55h - 1.944m).\nCamí de la vall d'Incles.\nEl camí puja per l'interior d'un bosc de pi negre, deixant de banda el camí dels planells d'Entor. Seguim les marques de pintura groga, guanyant altura progressivament i girant cap al N. Passem pel solà de Sant Miquel i ascendim fins al punt més alt de tot el recorregut, a 2.040ms d'altitud.\nVall d'Incles i Alt de Juclar.\nDesprés d'un llarg flanqueig per aquest vessant boscós i força inclinat, arribem a la Roca de l'Home Mort (5:25h - 2.003m).\nRoca de l'Home Mort.\nDes d'aquesta estranya formació rocosa gaudim de magnífiques vistes cap al S, de les pistes d'esquí de Gran Valira i de la zona de Grau Roig.\nSoldeu i les pistes d'esquí de Gran Valira.\nContinuem un tram més en direcció N fins que arribem a una clariana del bosc, on trobem una altra cruïlla i un cartell. A partir d'aquí perdem altura ràpidament. El camí gira cap al S i arribem a les primeres cases i al fons de la vall d'Incles.\nNarcisos a la vall d'Incles.\nSortim a la carretera asfaltada, que seguim cap a l'esquerra en direcció N, amb boniques vistes de la vall i dels pics d'Enrodat i Alt de Juclar. La seguim uns 100m i girem a la dreta per anar a buscar un pont que ens permet creuar el riu d'Incles (5:50h - 1.770m).\nContinuem ara paral·lels al curs del riu (N) pel camí de l'Obac d'Incles durant aproximadament 1 km. Just després d'una casa de nova construcció trobem una cruïlla.\nDeixem el camí de l'Obac d'Incles i agafem el camí de la dreta en direcció S. Travessem un parell de torrenteres i seguim per una pista forestal que s'enfila pel bosc de l'obaga.\nVistes de la vall d'Incles.\nSuperats uns 100m de desnivell positiu trobem una cruïlla i el camí que porta al refugi de Siscaró, que deixem enrere a mà dreta, i continuem per la pista tot seguint ara les marques del GR. Al planell Gran, una clariana dins del bosc, la pista es transforma en camí i comencem a baixar ràpidament fins a la part alta del poble de Soldeu.\nDavallant cap a Soldeu.\nArribant a Soldeu.\nEntrem al poble per un carreró que passa pel costat d'una borda on trobem el restaurant Fat Albert's - Soldeu (7:00h - 1.818m). Continuem per aquest carrer que ens condueix fins a la carretera general passant per darrera l'església de Soldeu. Travessem la carretera i seguim davallant per un carreró, passem pel costat d'un petit cementiri i arribem a un pont molt ample que condueix a l'altre costat del riu i a les pistes d'esquí.\nPont sobre el riu Valira d'Orient.\nTravessem el riu i girem a l'esquerra, seguint una pista de terra que gira i ens porta fins a sota del pont, a tocar del riu, on trobem un cartell que ens indica el camí a seguir.\nSeguim ara paral·lels al riu Valira d'Orient, aigües avall, en direcció O, fins al pont Collart (7:15h - 1.723m). No travessem el pont sinó que seguim per un camí senyalitzat amb un gall vermell, és el camí del Gall.\nCamí del Gall al pont de Collart.\nEntrem a l'obaga de Soldeu i continuem cap a l'obac del Tarter, enmig d'un ombrívol bosc de pi negre i buixol. Passem pel bosc dels Beços, que és com s'anomena en aquesta zona als bedolls, i continuem més o menys en paral·lel al traçat del riu, però allunyats d'ell, travessant les nombroses pistes d'esquí de Soldeu - El Tarter. A l'altura del Tarter, just després de passar per sota d'un telecadira, trobem un cartell que ens indica el Camí de l'Obac. És el que nosaltres hem de seguir ara. Com el seu nom indica, el camí transcorre pel vessant obac de la vall, enmig de boscos de pi negre. Al cap d'una estona passem per davant del poble de Ransol, que queda a l'altre costat del riu.\nCamí de l'Obac.\nBosquets de bedolls o beços.\nEl camí segueix força planer fins que trobem el riu de la Bor, que travessem per un espectacular pont penjant (7:55h - 1.644m).\nContinuem ara per un bonic bosc de bedolls i ens endinsem en un vessant força inclinat, enmig d'un bosc de pi negre, a l'obac de Canillo.\nBosc de pi negre i neret al camí de l'Obac.\nTrobem diverses cruïlles, que deixem enrere, i seguim sempre bastant planers i en direcció O. Travessem el riu de Seig i pugem per un vessant força inclinat, equipat amb alguns passamans amb cadenes. No tenen cap dificultat, només cal anar en compte i parar atenció.\nRiu de Seig.\nTram equipat amb passamà.\nJa arribant a Canillo, deixem de banda un trencall a l'esquerra i continuem planers, seguint el traçat del canal de Ransol, fins a un túnel (8:45h - 1.633m).\nTúnel arribant a Canillo.\nAgafem el següent trencall a la dreta, que ens condueix a Canillo i al punt d'inici del recorregut, a l'ermita de Santa Creu (9:00h - 1-525m).\nLa saxífraga mitjana, típica de les roques calcàries del Pirineu.\nLA LLEGENDA DE LA CREU DELS 7 BRAÇOS\nDiu la llegenda que, a la vila de Prats, hi havia un noi una mica poruc a qui els seus amics li van voler fer una broma. Un dia el van enviar a buscar vi a Canillo i li van donar una escopeta perquè no tingués por. Quan el noi va arribar a Canillo ja es feia fosc i com que hi havia molta gent fent cua a ca l'hostaler, va deixar la bóta i l'escopeta a l'establiment i va anar a fer un tomb. L'hostaler es va adonar que l'escopeta estava descarregada i, pensant que havia estat per descuit, li va carregar perquè el noi pogués defensar-se en cas de trobar-se algun animal perillós. Quan el noi va tornar, va recollir la bóta i l'escopeta i se'n tornà cap a Prats. Mentrestant, els seus amics li havien preparat una sorpresa per espantar-lo i burlar-se d'ell. De sobte, a mig camí de tornada, al noi se li va aparèixer una forma blanca que movia els braços. Espantat, el noi va agafar l'escopeta i va disparar, i va marxar corrent cap al poble cridant que havia mort el diable. En arribar a Prats, el grup d'amics es burlaven del noi i de la seva història, per això van anar plegats al lloc dels fets a veure el diable mort. Quan van ser allà no van trobar el seu amic enlloc, el diable se l'havia endut. En el lloc dels fets els veïns del poble hi van aixecar una creu de pedra de set braços per tal que ningú no oblidés el que allà havia passat. Set braços pels set amics que eren, però estranyament un dels braços va desaparèixer, com va desaparèixer l'amic. La Creu dels 7 Braços és d'estil gòtic i es troba al camí vell de Canillo al santuari de Meritxell (al costat esquerre de la carretera i enfilada en un marge).\nLa bellesa glacial de les valls de Montaup, de Riu i d'Incles.\nDescobrir el santuari de Meritxell i l'església romànica de Sant Miquel de Prats.\nDistingir les siluetes dels pics del Casamanya, de l'Estanyó, la Cabaneta i Juclar.\nLes diverses bordes que esquitxen el paisatge.\nObservar el marcat contrast entre la vegetació dels vessant solells i obacs.\nLa grandalla és la flor nacional d'Andorra i el símbol turístic de Canillo? La grandalla o satalia (Narcissus poeticus) és una espècie de la família de les amaril·lidàcies, la mateixa que la dels narcisos, típica dels prats de dall pirinencs i que floreix a la primavera. És una flor delicada, de sis pètals blancs, que podem veure en els prats que hi ha just a l'inici del recorregut del camí parroquial de Canillo, a mà esquerra. Malgrat la seva bellesa i la seva utilització per obtenir-ne perfum, és una planta tòxica.\nVisitar el santuari de Meritxell, punt de pas de la ruta. L'antic santuari de Meritxell va cremar-se totalment en un incendi el mes de setembre del 1972, després de l'aplec que si celebra cada any per commemorar el sant de la patrona d'Andorra. L'anterior edifici era d'origen romànic i va ser notablement reformat i ampliat al segle XVII. El santuari actual va ser inaugurat l'any 1976 i és una obra de l'arquitecte català Ricard Bofill, que no va estar exempta de polèmica. El Santuari de Meritxell, dedicat a la patrona d'Andorra, és el lloc de culte més important del Principat.


El Barça fitxa Albert Espinosa per crear una sèrie de ficció sobre la Masia - Regió7\nL'autor de «Polseres vermelles» treballa en un projecte que abordarà la vida del futbol formatiu\nEl guionista i escriptor Albert Espinosa | DdG\nL'escriptor i guionista Albert Espinosa treballa en una sèrie inspirada i ambientada ala Masia del Barça en el que serà el primer projecte de Barça Studios, la nova productora creada pel club blaugrana. Espinosa és conegut, entre altres coses, per ser l'autor de la sèrie Polseres vermelles.\nLa nova sèrie estarà inspirada i ambientada a la Masia, la residència d'esportistes del conjunt blaugrana, que compleix 40 anys i on s'han format grans talents que s'han convertit en estrelles mundials. Serà una «sèrie de ficció pensada per al públic jove i també familiar, creïble i autèntica», segons ha informat el Barça en un comunicat.\nEspinosa ja treballa en els primers guions d'una temporada que constarà de set capítols. La idea del club és que la sèrie es pugui rodar entre final d'aquest any i principi del vinent en bona part a la mateixa Ciutat Esportiva de Sant Joan Despí, on hi ha la Masia.\nEspinosa reconeix que «és una il·lusió molt gran poder escriure aquesta sèrie». A més, explica que «ha estat una gran felicitat poder fitxar pel Barça. Mai m'ho hauria pogut imaginar». Abans de posar-se a escriure, «la immersió a la Masia és la part més important del procés. Barça Studios i l'equip de la Masia m'han obert totes les portes i he pogut entrevistar tots els protagonistes, viure amb ells, menjar amb ells i veure els seus partits».\n«Serà una sèrie amb molta llum. Veurem futbol, però per sobre de tot relacions humanes. Els protagonistes són joves amb molts somnis en un lloc tan mític on van començar jugadors com Messi, Xavi i Iniesta. Veurem com es creen aquests ídols per a tanta i tanta gent», afegeix.


Malerudeveure't: De lectura (87): Nura, de Ponç Pons\nMira que posar-li a una criatura Ponç Pons. Els seus pares ja eren poetes (però aficionats).\nM´agrada la ideia, el meu fill te 28 anys i es diu Icaro, (de la comuna icariana de Cabet)...salut\nCaminador amb crosses,\nhi ha qui passeja pel turó park i encara es perd... ;-)\ncaram! No serà del PP, oi? ;-)\nSaps com vaig descobrir aquest poeta? amb un llibre infantil , "el vampiret draculet" una història super tendre d'un vampir que vol ser un nen normal. Va ser el primer "llibre de lectura" del meu fill gran i vam quedar tota la família enamorats del conte i de l'escriptor.\nPasso per aquí, Veí, però no em surt dir res.\nJo he llegit un llibre d'ell, un dietari. Em va agradar.\nVeí, si em vols dir que puc ser la teva patria, soy toda oidos...Per intentar-ho que no quedi...\nno li conec el conte...però és bo saber-ho.\nja et surt al teu bloc. Passa sempre que vulguis.\ntu podries ser tot un continent, refugi d'ànimes desvalgudes...


Ús de les instal.lacions esportives municipals per desenvolupar activitats puntuals :: Tràmits :: Ajuntament de Badalona\nActivitats esportives per a col.lectius (Entitats)\nÚs de les instal.lacions esportives municipals per desenvolupar activitats puntuals\nSol·licitud d’ús de les instal·lacions municipals esportives per desenvolupar diferents activitats de caràcter puntual amb caràcter esportiu o no esportiu, en una data concreta.\nEn el cas d’activitats físiques o esportives, l’organitzador per a la seva impartició ha de comptar amb un titula/ada d’esport que dirigirà les sessions.\nEn el cas d’activitats no esportives, consistents en actes especials (festivals, concerts, espectacles...), el sol·licitant s’haurà d’ajustar als requisits següents:\n1. La sol·licitud s’haurà de presentar amb una antelació mínima de 30 dies a la data prevista de celebració.\n2. A més dels requisits normals la sol·licitud haurà d’especificar:\na) les característiques de l’activitat\nb) el nombre aproximat de persones que hi poden assistir\nc) els preus de l’entrada, en cas que l’acte no sigui gratuït\nd) el pressupost aproximat de l’activitat\nAixí mateix, tant si es tracta d’activitats esportives com extraesportives, l’organització ha de subscriure un contracte d’assegurança de responsabilitat civil pels danys eventuals que es puguin ocasionar als usuaris, als practicants o qualsevol altra persona com a conseqüència de l’activitat, que cobreixi els imports mínims que estableix la normativa vigent en cada cas.\nQualsevol persona física usuari individual, i qualsevol persona jurídica, amb finalitats esportives o no, amb ànim de lucre o no, com ara entitats, associacions, fundacions, centres educatius d’infantil, primària, secundària o educació especial, empreses i altres institucions públiques o privades, en tots els casos a través del seu representant legal degudament acreditat.\nAltres agrupacions de persones físiques o jurídiques, públiques o privades, sense personalitat jurídica com a agrupació, amb finalitats esportives o no, amb ànim de lucre o no, a través del representant únic que hagin nomenat.\n• Esports Atenció al Ciutadà\nDocumentació que cal aportar.\n- Fotocòpia NIF de l’ens sol·licitant.\n- Fotocòpia DNI del representant.\n- Fotocòpia de l’assegurança de responsabilitat civil pels danys que pugui ocasionar la realització de l’activitat i fotocòpia del rebut que n’acrediti la vigència.\nNormativa i Preu\nHorari: De l'1 d'octubre al 31 de maig, de dl a dv de 8.30 a 13.30 h i dj de 16 a 18.30 h. De 1 de juny a 30 de setembre, de dl a dv de 8.30 a 13.30 h i dj de 16 a 18h. Agost dj tarda tancat.


L'Institut Valencià de Cultura presenta la producció 'Somni' al Principal de Castelló\n- És una producció a partir del 'Somni d'una nit d'estiu' de William Shakespeare\n- La direcció és del mexicà Juan Carrillo i la dramatúrgia, de Núria Vizcarro\nL'Institut Valencià de Cultura presenta la seua producció 'Somni' al Principal de Castelló. Aquesta nova producció s'ha desenvolupat totalment a Castelló, on s'estrena amb caràcter absolut el 10 de maig i on estarà en cartell fins al diumenge 12 de maig.\nDirigida per Juan Carrillo, membre del Sistema Nacional de Creadores de Arte (FONCA) de Mèxic i amb la dramatúrgia de Núria Vizcarro, que també ha fet d'ajudant de direcció, 'Somni' és una proposta de reescriptura del text 'Somni d'una nit d'estiu' de Shakespeare des del nostre entorn, creant i fent referència, tal com fa l'original, a un món mític propi, amb llegendes sovint inventades per a l'ocasió.\nInterpretada per Jordi Collado, Saoro Ferre, Héctor Fuster, Ariana Higón, Sergio Jiménez, Laia Porcar, Mònica Portillo i Cesca Salazar, 'Somni' succeeix a Castelló, però podria ser a qualsevol ciutat menuda, a l'estiu i en un moment clau de transformació: el món del camp comença a devaluar-se i la indústria entra per a arrasar. El moment en què un poble gran comença a convertir-se en ciutat i tot el que és màgic, relacionat amb la terra, amb l'aigua (a casa nostra, amb la marjal) deixa de tindre un lloc i un sentit.\nEnmig d'aquest context, 'Somni' parla d'amor, però no només d'amor romàntic, sinó d'amor a una cultura, a una manera d'entendre el món: de l'amor i de la seua complexitat i d'atrevir-se a estimar com a manera de viure des de la llibertat.\nEn el nostre 'Somni', una nit d'estiu humida fa olor de pi i de suor, i de sofre i de mar, de port i de peix, de sexe, brut, salat, fa calor. La lluna, diuen, es farà roja. Els vaixells es desfan al nostre pas i caminem entre pins i fàbriques. De lluny sents grups de gent que canta i riu, que va cap a la festa.\nAllí es trobaran persones de diferents mons, les del camp, de la marjal, les que treballen a la fàbrica i les que no sabràs mai si són éssers màgics o només és que sempre han estat allà. Les parelles es formen; miren i ballen de reüll, potser aquesta nit tot ho faran de reüll. És el bosc més bosc que mai podràs imaginar al costat d'una ciutat i d'un mar que encara és mar i que no vol deixar de somiar.\nL'Institut Valencià de Cultura presenta la producció 'Somni' al Principal (...)


700 / 800 m Red\nEnhorabona, has trobat la millor oferta per Kali Intermittent Claim. A waveinn trobaràs el millor equipament esportiu de nàutica i pesca. I també podràs rebre els millors consells i recomanacions del nostre equip d’experts en nàutica i pesca. Posem al teu abast tota la informació dels productes, característiques tècniques, opinions d’altres clients, etc. perquè puguis escollir exactament el producte que necessites. I et facilitem varis filtres perquè comparis les ofertes en milers de productes de Il·luminació.


Circulars DMS: INICI DEL CURS 2016-17\n1. CALENDARI ESCOLAR CURS 2016-17\nLa informació sobre el calendari, l’horari lectiu, els períodes de vacances, dies festius i de lliure disposició la trobareu a l’agenda escolar.\n2. Benvinguda a les famílies noves.\nVolem donar la benvinguda a totes les famílies que han dipositat la seva confiança en l’escola, compartint el nostre projecte educatiu, aquestes són les de l’alumnat de P3 i les de l’alumnat nou d’altres nivells.\n3. HORARI DE VISITES\nTUTORIES: dimarts d’1 a 2 del migdia. P3C, dimarts a 2/4 d’1 del migdia\nLes entrevistes amb els/les mestres s'han de concertar mitjançant una nota a l'agenda dels vostres fills/es.\nSi voleu entrevista amb algun/a especialista en concret us podeu posar en contacte mitjançant l’agenda o telefònicament.\nEn el cas d'incompatibilitat d'horaris poseu-vos en contacte amb els/les mestres per tal de trobar l'hora que vagi bé.\nQuan truqueu a l’escola us atendran la Sra. Lourdes Francàs (conserge) o la Sra. Raquel Cánovas (administrativa).\nRecordeu que l’equip directiu està a la vostra disposició per a tots els dubtes o propostes, tant d’aspectes generals com pedagògics d’escola.\ndimarts de 9 a 10 del matí\ndimecres a les 4 de la tarda\ndivendres a 2/4 de 4de la tarda\ndimecres de 15 a 16:30h\ndilluns de 9 a 10 del mati\ndivendres a 2/4 de 4 de la tarda\n4- MATERIAL DE CLASSE I SORTIDES\nL’aportació per alumne/a per material i sortides del curs actual serà de 127€.\nEn el cas que un/a alumne/a, un cop abonat l'import final, no pugui anar de colònies se li retornarà el 60% de l'import total, independentment del que s'hagi donat de paga i senyal.\n5. ESPAI DE MIGDIA (gestionat pel Consell Escolar)\nDurant l’espai de migdia, que inclou esbarjo, menjador i tallers, cada grup-classe té un/a monitor/a-tutor/a que acompanya els i les alumnes durant tot el migdia, tant al pati com al menjador, dinamitza les estones d’esbarjo, intervé en la resolució de conflictes, vetlla per l’adquisició de bons hàbits en el menjador i porta a la practica tots els acords que es prenen a les reunions mensuals amb el coordinador de monitors i l’equip directiu.\nEls tallers de parvulari i d’educació primària van començar el dilluns, 19 de setembre.\nEl dossier detallant els objectius i activitats de cada taller es publicarà a circulars .\nA l’espai de migdia l’alumnat de primària pot utilitzar la biblioteca d’escola.\n6. DATES D'ENTREGA D'INFORMES\nSegona setmana de febrer i última setmana de curs\nEl 22 de desembre, 17 de març i 21de juny.\n( L’informe del 2n trimestre s’avança per tal d’equilibrar el nombre de setmanes dels trimestres ).\nEls informes de primària es lliuraran en mà a l’alumnat.\nAl llarg del curs rebreu informes de l’espai de migdia, fets pels monitors i les monitores responsables. Els pares i mares de P4 i P5 en rebreu dos, un al final de febrer i l’altre al final de curs. Els pares i mares de primària en rebreu tres, el del primer trimestre serà informe dels monitors/es i els del segon i tercer trimestre de monitors/es i talleristes. Els i les alumnes de P3 tenen una agenda d’informació diària de pati i menjador.\nPublicat per Escola Dolors Monserdà-Santapau Data 10/03/2016 02:06:00 p. m.


Oriol Alsina: 'L'objectiu és la permanència i per aconseguir-lo hem de ser forts a casa, competir al 110% i que els jugadors joves creixin' | Llagostera - Web Oficial\nOriol Alsina: "L'objectiu és la permanència i per aconseguir-lo hem de ser forts a casa, competir al 110% i que els jugadors joves creixin"\nTothom coneix ja el discurs d’Oriol Alsina i de la UE Llagostera-Costa Brava. Un discurs directe, clar i sincer a l’hora de competir, on no falten arguments com la il·lusió, la intensitat, l’entrega, la competitivitat, la fortalesa a casa, el futbol directe i l’estratègia. Arriba l’hora de competir a la Lliga, l’hora de la veritat, on el Llagos mai menteix amb aquest discurs, mai enganya ni als almogàvers ni als rivals, que saben que es trobaran un equip al que poden guanyar, però no sense abans trobar arguments per rebatre tots els de l’equip llagosterenc.\nEl discurs del Llagostera i d’Oriol Alsina tornarà a sonar a Segona B tan sols dos anys després i ho farà al camp del Nàstic de Tarragona aquest diumenge. El conjunt blau-i-vermell ha tornat a la categoria de bronze per quedar-se i aquest discurs no canvia com es desprèn de les paraules d’Alsina. “Tenim una il·lusió i un somni que és mantenir la categoria. Sabem que no serà fàcil perquè hi ha equips molt potents però tenim clar el que s’ha de fer per aconseguir-ho. Hem de ser competitius i forts a casa i els jugadors han de donar el 110% i també créixer, sobretot els joves que mai han jugat a Segona B”, assegura l’entrenador d’un Llagos que afronta la sisena temporada en aquesta categoria. Els arguments estrictament relacionats amb l’estil de joc tampoc no canvien i el conjunt de la Costa Brava seguirà abraçant la idea que l’ha fet arribar fins on ha arribat: futbol directe, intensitat i estratègia.\n“Tothom coneix les característiques del joc del Llagostera, l’estil de joc ens el dona també una mica el tipus de camp en el que juguem. Però potser variarem una mica quan competim fora de casa”, afirma Alsina. Per portar a la pràctica aquesta idea, el conjunt llagosterenc confiarà en el nucli de jugadors que el va fer tornar a Segona B el curs passat amb els Pitu, Aimar, Marcos i Viale al capdavant més diversos fitxatges. Nahuel Arroyo (UA Horta), David García (CE L’Hospitalet), Adri Lledó (UA Horta), Kuku Kanteh (UE Sant Andreu), Anselm Pasquina (CE L’Hospitalet), Carles Santaló (UA Horta), Diego González (R. Betis B), Santiago Magallán (CF Badalona), Sergio Cortés (CD Ebro) i Noel Carbonell (Lleida Esportiu) són els futbolistes que ha incorporat el Llagostera, que ha pujat Alex Cobos, del filialasso, al primer equip.\n“Conservem el nucli de la temporada passada i això és molt positiu. A mesura que els jugadors nous s’adaptin l’equip anirà creixent i serà cada vegada més competitiu. Tenim molta il·lusió per fer les coses el millor possible”, subratlla el tècnic d’Arenys de Mar, satisfet amb el que ha vist a la pretemporada. “Faig una valoració molt positiva de la pretemporada, hem crescut com a equip i individualment i hem passat tres eliminatòries de la Copa Catalunya. Tots els jugadors han treballat molt bé”, ressalta Oriol Alsina. Una pretemporada que estat testimoni de la gosadia i la força amb la que pugen els joves talents del planter del Llagos. Abel Fàbregas, Pau Juvanteny i Pol Llubera -els dos últims estaven al juvenilasso l’any passat-, han completat tota la pretemporada amb el primer equip, mentre Monsif Khattar, Monchi Blanco, David López i Gerard Davesa van entrenar-hi les dues primeres setmanes i al llarg de l’estiu han alternat sessions amb el filialasso i el primer equip. Davesa i López van tancar l’any passat la seva etapa al juvenilasso.\n“El rendiment dels jugadors del filial i dels que l’any passat jugaven al juvenil ha estat molt positiu. Ens donen la confiança de que podem comptar amb ells quan ho necessitem. On no arribin els jugadors del primer equip hi arribaran ells i inclús poden passar per davant d’ells”, destaca el tècnic del Llagos. Un Llagostera que ha anat creixent a nivell de joc durant la pretemporada, sobretot en l’estratègia, un argument imprescindible en el discurs de l’equip de la Costa Brava. No en va, l’equip blau-i-vermell ha marcat dos gols d’estratègia als dos últims partits de pretemporada contra Vilassar de Mar (victòria per 1-2) i Barça B.\n“Hem anat de menys a nivell de joc però encara hem de millorar en l’aspecte físic, tàctic i encara més en l’estratègia, on hem d’ajustar més les peces en cada jugada per fer més mal. El que hem de millorar sobretot és que els jugadors nous coneguin més els que ja hi eren i que vagin coneixent millor al cos tècnic”, assenyala Oriol Alsina. Un cos tècnic en què a part del mateix Alsina, continuaran Óscar Álvarez com a segon entrenador, Jordi Mir com a preparador físic, Edu Bardera com a fisioterapeuta, Jordi Cumelles com a entrenador de porters, Cristo Avilés com a analista, Israel Simón com a delegat i Josep Valentí com un dels encarregats del material. La novetat és l’arribada de Josep Hidalgo, que serà un dels encarregats de material reemplaçant, Tomás Mónago, que ha hagut de deixar el club per motius laborals. A banda, també ha marxat el que era metge del primer equip, Dani Castillo, ara al Girona FC.\nI qui, per suposat, continuarà amb el Llagostera i al costat del Llagostera seran els que més passió senten pel club, els que més gaudeixen i més pateixen: els almogàvers. Van ser absolutament essencials la temporada passada per tornar a Segona B i aquest any ho seran encara més per aconseguir la permanència. “Els necessitem, amb ells tot és menys difícil perquè fa que siguem 12 sobre el camp. Estem molt contents que ens vinguin a donar suport, tant a casa com a fora, on cada vegada ens segueix més gent. I volem que la gent de Llagostera s’engresqui encara més”, assegura Oriol Alsina, que no pot ser més clar sobre la influència dels almogàvers, el factor decisiu, la gent per la que en cada partit ens hi deixarem la vida. I és que en el discurs del Llagostera, el millor argument són els almogàvers. De fet, és el més poderós de tots.


Una topada entre un cotxe i una bicicleta a una rotonda de Corçà deixa una ciclista ferida lleu - Diari de Girona\nUna topada entre un cotxe i una bicicleta a una rotonda de Corçà deixa una ciclista ferida lleu\nUna altra col·lisió entre tres vehicles a la Jonquera, a l'N-II, acaba sense lesions de gravetat per als ocupants\nddg 09.04.2017 | 00:14\nDiferents municipis de les comarques gironines van registrar ahir accidents de trànsit, cap d'ells de gravetat. A dos quarts d'onze del matí, en una rotonda de Corçà, es va produir una topada entre un cotxe i una bicicleta. Segons fonts dels Mossos d'Esquadra, el conductor del vehicle, que no va veure la ciclista, va tirar a terra la bici. A causa del xoc, la ciclista –de 45 anys i veïna de Cabrils– va haver de ser traslladada a l'hospital de Palamós, ja que estava ferida lleu. El sinistre va tenir lloc al quilòmetre 13 de la C-66, a Corçà.\nTambé ahir a les cinc de la matinada, a l'N-II, hi va haver una col·lisió entre tres vehicles. Aquest accident va ser a l'altura de la Jonquera. Els diversos ocupants dels automòbils no van presentar lesions de gravetat després del xoc. Així mateix, segons fonts dels Bombers de la Generalitat, ahir es va produir un altre incident a les vuit del matí, a la Cellera de Ter (a la zona del Pasteral), quan un cotxe va sortir de la calçada.


Presó permanent revisable per l'autor d'un assassinat amb violació l'any 2015\nCastellar també està de Festa Major, amb Mishima, Gertrudis i els Ovella Xao 5 setembre 2018\nUn gos fereix greument un infant de quatre anys 30 agost 2018\nL’Audiència de Barcelona ha condemnat un home de 46 anys a presó permanent revisable pels delictes d’assassinat amb traïdoria i abús sexual, més una indemnització de 100.000 euros als familiars de la víctima. Els fets van succeir el matí del 19 de desembre de l’any 2015 a la urbanització Airesol de Castellar del Vallès.\nLa investigació del cas es va dur a terme al jutjat d’instrucció número 4 de Sabadell. Els fets deriven de l’any 2015 quan l’acusat, en presó preventiva des del moment dels fets, va contactar amb la Policia Local de Castellar alertant que en un habitatge del carrer Llívia hi havia el cadàver d’una dona de 32 anys. Quan els agents van arribar van comprovar que la dona mort estava nua i amb un plàstic cobrint-li tot el cos.\nEls Mossos d’Esquadra van obrir una investigació. L’acusat sostenia que la dona va caure per les escales i els agents el van detenir fins comprovar l’autòpsia. Però els indicis eren de mort violenta i amb abusos sexuals.\nA partir de la mitjanit del 19 de desembre, es va produir al domicili una festa amb drogues, alcohol i sexe en un grup de cinc persones que es coneixien però no mantenien cap relació sentimental. Tres dels participants van donar per acabada la festa cap a les 7 del matí i van abandonar el domicili.\nL’acusat, begut i havent pres cocaïna, i la víctima van quedar sols llavors. Mentre ella dormia seminsconscient producte de la barreja d’alcohol, amfetamines i ansiolítics, ell va abusar de la dona, penetrant-la vaginalment i oral. Després va asfixiar la víctima, provocant-li la mort.\nAra un jurat popular va considerar culpable l’acusat, i el jutge imposa una pena de presó permanent revisable pels delictes d’assassinat amb traïdoria i abús sexual.\nFoto portada: un furgó de Mossos d’Esquadra sortint dels jutjats de Sabadell. Autor: David B.


Rutes pels valls amagats catalan - La tienda de Sofía\nRutes pels valls amagats catalan.\nPer a Joan Portell aquest llibre ha estat l'excusa perfecta per poder visitar algunes valls, cims, ermites o masies que tenia pendent de fer-hi passada. Per exemple, la lectura d'una novel·la tan emblemàtica comés La punyalada, de Marià Vayreda, li despertà l'interès per la vall de Sant Aniol, Talaixà i la petita parr.quia de Sadernes, i ha incl.s en el llibre tres excursions per aquest entorn.\nL'autor diu que no s'ha creuat amb ningú amb qui intercanviar un ?bon dia!? ni al Clot dels Nens xics (Segarra), ni al Capolatell (Solsonès), ni a les bordes de Nibrós (Pallars Sobirà), ni al Pujol de la Mata (Bages) entre d'altres indrets, i aix. per a ell no es pot pagar amb tot l'or del món.


L’Institut Joan Amigó a la Fira de Robòtica 2018 | INS Joan Amigó i Callau\nL’Institut Joan Amigó a la Fira de Robòtica 2018\nEl divendres 23 de febrer de 2018, al llarg del matí, es va celebrar la 4a Fira de projectes del programa “Impulsem la robòtica. Tecnologies creatives a l’aula” a la seu de CosmoCaixa.\nEls alumnes de l’optativa de Tecnologia de 4t d’ESO, juntament amb més de 2500 estudiants de 200 instituts de Catalunya, hem participat en aquest programa presentant els projectes que hem realitzat durant aquest inici de curs.\nAquest curs s’han presentat tres projectes diferents tots ells treballats des de zero per l’alumnat, tant pel que fa a la seva estructura, els elements sensors i actuadors que incorporen la funcionalitat concreta al sistema automàtic, basat en la placa de control Arduino i evidentment la programació de control corresponent mitjançant l’entorn de desenvolupament IDE també d’Arduino.\nConcretament, un dels projectes és una màquina recreativa d’estil retro basada en el joc de projectar pilotes i encertar-les en diferents forats del tauler, el morter llença pilotes és orientat mitjançant un joystick, la detecció de pas de les boles és automàtica i el marcador de puntuació és electrònic. Un segon projecte reprodueix una màquina dispensadora de productes mitjançant cinta transportadora i sensor de pas de l’objecte seleccionat. Finalment, el tercer projecte és un robot domòtic de vigilància i ajuda amb mobilitat autònoma, gràcies a detectors d’ultrasons per tal d’evitar els objectes, que incorpora sensors de gasos perillosos com gas natural, butà, propà i CO2, així com un sensor de flama i temperatures elevades, un cop detectada una alarma activa un avisador acústic de perill.\nDes del primer moment l’alumnat s’implica activament en l’aprenentatge, que es fonamenta en aprendre a partir de l’acció i s’encadena amb el treball per projectes. Els projectes, però, no consisteixen només en construir i programar robots sinó en tot tipus de ginys tecnològics, en els que la interacció de l’objecte amb l’entorn i amb les persones és la base de l’aprenentatge, amb la possibilitat treballar amb diferents nivells i ritmes, deixant lloc a l’excel·lència.\nPortada Curs 2017-2018, ESO, Sortides, Tallers, Xerrades 0


Eines de disseny » Vectoritzar una imatge amb Illustrator\nVectoritzar una imatge amb Illustrator\nGran part dels programes de dibuix vectorial permeten treballar també amb imatges de mapa de bits, no obstant això, en moltes ocasions ens pot interessar passar-les a vectors per diversos motius. Un exemple molt comú, pot ser que hàgiu dibuixat alguna cosa en paper i ho vulgueu utilitzar, res més fàcil que escanejar-ho per després passar-ho a vectors.\nCom sabem, les imatges de mapa de bits estan fetes d’una sèrie de punts o píxels i per tant solen ser més grans en mida, més molestes alhora d’editar i lentes de manipular. Les imatges vectorials, en canvi, es creen per fórmules matemàtiques, solen ser de mida molt més petita, redimensionables sense perdre qualitat i molt més fàcils i ràpides de manipular.\nMentre la conversió de vectorial a mapa de bits és molt senzilla, la tasca de passar una imatge de mapa de bits a vectorial és una tasca complexa que necessita bastant temps i paciència fins a aconseguir el resultat que volem.\nIllustrator CS6 incorpora una funcionalitat que ens permet realitzar aquesta operació de manera ràpida, sense necessitat de fer servir l’eina ploma i d’una forma bastant automatitzada, aquesta eina es diu “Calco de imagen”.\nPodem distingir tres tipus d’imatges:\nImatges en escala de grises\nComençarem amb les imatges en blanc i negre, utilitzarem un logotip que hem buscat a internet. Com podem comprovar en aquesta imatge, les vores no són nítides i es veuen moltes imperfeccions.\nProcedirem a seleccionar l’objecte i obrirem l’eina “Calco de imagen” que la podem trobar en el desplegable de “Ventana”.\nEn els ajustos preestablerts triarem “Logotipo en blanco y negro” i veurem el canvi que es produeix en la imatge. Generalment amb una imatge en B/N no haurem d’ajustar cap paràmetre avançat més.\nUna vegada que tenim la imatge, passem a separar els traços mitjançant “Objeto”–>”Expandir”, amb això tindrem el nostre objecte com a objecte vectorial i podrem editar-lo si necessitem fer alguna transformació. Com veiem en aquesta imatge, en ser poc complexa, el núm. de nodes o punts per crear la imatge és realment reduït i serà per tant una imatge molt poc pesada i tan sols hauríem d’eliminar els traços del rectangle exterior.\nAra anem a treballar amb una imatge en escala de grisos, el procés serà molt similar en els primers passos, aplicarem el calc d’imatge però aquesta vegada en ajust preestablert escollirem “Escala de gris”.\nAmb els ajustos per defecte obtindrem una imatge com aquesta, en la qual podem apreciar en el front com diversos nivells i sobretot en el cabell. Si li apliquem expandir, tindrem una xarxa vectorial complicadíssima amb multitud de nodes.\nEns serveix aquesta vectorització? Dependrà del resultat final que vulguem aconseguir, però a priori no sembla que vagi a ser molt útil, per això anem a modificar alguns paràmetres en les opcions de calc abans d’aplicar-hi “Expandir”.\nReduïm l’escala de grisos a 8, també el percentatge de traçats, amb això els traços s’aproparan més (els valors més baixos creen un ajust del traçat més reduït, mentre que els valors més alts creen un ajust del traçat més separat) i de vèrtex (un valor més baix dóna com a resultat un menor nombre de vèrtexs). Podeu conèixer tots els ajustos d’aquest panell en la referència de Adobe en aquest enllaç. En reduir el núm. de traçats i vèrtexs aconseguim tenir una vectorització molt més senzilla, en aquest cas obtindrem el següent en aplicar-hi expandir:\nAra també podem treballar amb els vectors i polígons, en aquest exemple hem eliminat alguns polígons per deixar pràcticament només el contorn de la cara i deixar la imatge amb el cabell curt.\nAra anem al detall, podem modificar alguns nodes per millorar la imatge i eliminar altres, com si fos una imatge vectorial que hem creat amb l’eina ploma o mitjançant altres mètodes.\nAra anem a treballar amb una imatge en color.\nEn aquest cas no agafarem un ajust preestablert, indicarem que volem treballar en mode color i una paleta limitada. Per defecte ens indica 30 colors, que en aquest cas és una bona opció. Anem a indicar també els traços al 10% i el núm. de vèrtexs al 10%. En aquest cas, anem a modificar el valor de “Ruido” a 5 px, ja que tenim alguns traços molt fins i d’aquesta forma millorarem els contorns i no perdrem molts detalls.\nCom veiem la imatge, és bastant complexa pel que té gran quantitat de punts.\nEliminem les parts que no ens interessen de la imatge i podem treballar amb els polígons de les diferents parts. Podem canviar fàcilment el color del cabell.\nI incrustar la imatge en un altre lloc.\nOptimitzant traços després de vectoritzar\nAra anem a veure alguna eina més relacionada. Encara que no correspon pròpiament al procés de vectoritzar, si ens pot ser útil “suavitzar” alguns traçats.\nPrenguem aquest exemple d’un dibuix que hem vectoritzat. Com podem comprovar els pantalons tenen en algunes zones un gran nombre de punts.\nSeleccionem l’eina suavitzar que està en el mateix desplegable de la barra d’eines que “Lápiz” i la passem per les zones que volem. Veiem com desapareix algun dels punts, simplificant el traç.\nHi ha una altra eina que també ens pot ser útil, l’eina “Simplificar” que podem trobar en Objeto > Trazado > Simplificar.\nSeleccionarem l’objecte que volem tractar i seleccionarem simplificar, se’ns obrirà una pantalla on podrem modificar els paràmetres. És una eina que ens permet anar previsualitzant el resultat a mesura que modifiquem els paràmetres.\nAnem a veure l’exemple anterior sense retocar. Un cop feta la vectorització, despleguem l’eina de simplificar i anem provant fins que s’ajusti a les nostres necessitats, en aquest cas li donarem una precisió de corba del 94% i un angle de l’111°.\nAmb això el nombre de punts del traç s’ha simplificat molt, el que ens permetrà treballar molt més fàcilment amb ell.\nCom a conclusió, no hi ha una norma general quan vectoritzem una imatge, dependrà en gran manera del resultat que vulguem obtenir, de la idea que el creatiu vol aconseguir, i disposem d’un bon nombre d’eines i d’opcions que ens permeten aconseguir aquest resultat amb una mica de treball.